CSS เตรียมเจรจาตั้งโรงไฟฟ้าในประเทศเพิ่ม หลังยกเลิกร่วมทุนโซลาร์ฟาร์มญี่ปุ่น
CSS เตรียมเจรจาตั้งโรงไฟฟ้าในประเทศเพิ่ม หลังยกเลิกร่วมทุนโซลาร์ฟาร์มญี่ปุ่น
13 พ.ค. 2558

นายสมพงษ์ กังสวิวัฒน์ ประธานเจ้าหน้าที่บริหาร บริษัท คอมมิวนิเคชั่น แอนด์ ซิสเต็มส์ โซลูชั่น จำกัด (มหาชน) หรือ CSS เปิดเผยว่า หลังจากการยกเลิกการร่วมทุนกับพันธมิตรในกิจการโซลาร์ฟาร์มในประเทศญี่ปุ่น บริษัทก็จะหันมาเน้นลงทุนโครงการโรงไฟฟ้าในประเทศแทน โดยปัจจุบันบริษัทได้ลงนามในบันทึกความเข้าใจเบื้องต้น(MOU)กับเทศบาลเมืองพะเยาเพื่อศึกษาความเป็นไปได้โครงการบริหารจัดการขยะมูลฝอยชุมชนเพื่อแปรรูปเป็นพลังงานไฟฟ้า และเร็วๆ นี้บริษัทจะเข้าไปประมูลโรงไฟฟ้าอีก 1 แห่งเพิ่มเติมด้วย
สำหรับมติที่ประชุมคณะกรรมการบริษัทวานนี้ให้ยกเลิกการร่วมทุนในโครงการโรงไฟฟ้าพลังงานแสงอาทิตย์ในประเทศญี่ปุ่นกับพันธมิตรไพร์ม โร้ด แคปปิตอล จำกัด เนื่องจากมองว่ามีความเสี่ยงเรื่องความซับซ้อนของโครงสร้างการจัดตั้งบริษัทย่อยในประเทศญี่ปุ่นเพื่อลดภาระทางภาษี ซึ่งจะต้องมีการตั้งบริษัทย่อยหลายบริษัท ทำให้มีขั้นตอนที่ยุ่งยากและซับซ้อน
ประกอบกับมีความเสี่ยงในการใช้เงินลงทุนค่อนข้างสูงกว่า 3 พันล้านบาท ซึ่งบริษัทมองว่ามูลค่าสูงเกินไป อีกทั้งยังไม่พร้อมด้านบุคคลากรต่อการพัฒนาโครงการขนาดใหญ่ และการที่บริษัทเป็นบริษัทจดทะเบียนในตลาดหลักทรัพย์แห่งประเทศไทย ทำให้การลงทุนต่างๆจะต้องมีการขอมติเห็นชอบจากที่ประชุมผู้ถือหุ้น ทำให้อาจจะเกิดความไม่คล่องตัวในการดำเนินการต่างๆ
ทั้งนี้ ขั้นตอนการยกเลิกการร่วมทุนโครงการดังกล่าวนั้น บริษัทจะขายเงินลงทุน 50% ในบริษัทร่วมทุนกลับคืนไปให้พันธมิตร ซึ่งทางพันธมิตรจะมีการสรรหาผู้ที่สนใจเข้ามาลงทุนต่อไป โดยการหาผู้ร่วมทุนรายใหญ่ไม่เกี่ยวข้องกับบริษัทแต่อย่างใด